text: বিশ্বের ৫০ দেশে নারায়ণগঞ্জের সবজি - The Prominent
  মুখে হাত দেওয়া ঠেকাবেন যেভাবে - 26 mins ago
  করোনা সম্পর্কে সত্য জানুন, সতর্ক থাকুন - 52 mins ago
  বিশ্বের ৫০ দেশে নারায়ণগঞ্জের সবজি
  নারায়ণগঞ্জের নগরজোয়ার আড়াইহাজার উপজেলার ফতেপুর ইউনিয়নের সবজি গ্রাম হিসেবে পরিচিত একটি গ্রাম। আধুনিক কলাকৌশল ও প্রযুক্তি ব্যবহার করে বিভিন্ন মৌসুমী সবজি চাষে রীতিমত বিপ্লব ঘটেছে এ গ্রামে। ৮০ জন কৃষক ১২০ একর জমিতে সবজি চাষ করছে এবং এ সবজি অভ্যন্তরীণ বাজারের পাশাপাশি রফতানি হচ্ছে বিশ্বের ৫০টি দেশে।
  নগরজোয়ার গ্রামের শাহ আলম, দারিদ্র্যের কারণে এসএসসি পরীক্ষাও দেওয়া হয়নি তার। জমি থাকলেও এক ফসল কোনো রকম ঘরে তুলতে গিয়ে উৎপাদন খরচ উঠে আসতো না। উপজেলা কৃষি অফিসার আবদুল কাদিরের পরামর্শে পাঁচ একর জমিতে লাউ, এক একর জমিতে টমেটো ও এক একর জমিতে মিষ্টি কুমড়া চাষ করেন। ৬০ দিনেই তার জমির সবজি বিক্রি করে খরচ বাদে লাভ করেছেন প্রায় ২লাখ টাকা। শাহ আলমের মতো এ রকম আরো প্রায় ৮০ জন কৃষক সবজি চাষ করে আর্থিকভাবে লাভবান হয়ে তাদের পরিবারের আর্থসামাজিক অবস্থার উন্নতি করেছেন।
  রবি মৌসুমে লাউ, টমেটো, ফুলকপি, বাঁধাকপি, স্কোয়াশ এবং খরিপ মৌসুমে চাল কুমড়া, চিচিঙ্গা, বরবটি ইত্যাদি সবজি নগরজোয়ার থেকে আড়াইহাজার উপজেলার বিভিন্ন স্থানীয় বাজার ও ঢাকাসহ বিভিন্ন স্থানে বিক্রির পাশাপাশি এ এলাকার উল্লেখযোগ্য সবজি মধ্যপ্রাচ্যে ও ইউরোপের ৫০টি দেশের রফতানি হচ্ছে। নগরজোয়ার গ্রামের সকল কৃষকই সবজি চাষে আধুনিক প্রযুক্তি ব্যবহার করছেন। এ এলাকার সবজি দেখতে যেমন আকর্ষণীয় খেতেও তেমনি সুস্বাদু।